Na temelju članka 19. Odluke o potporama u ruralnom turizmu na području Osječko-baranjske županije ("Županijski glasnik" broj 6/15., 2/17., 12/17., 4/20., 2/21. i 4/22.) Povjerenstvo za potpore u ruralnom turizmu objavljuje

J A V N I   P O Z I V

za dodjelu potpora za organizaciju

 i sudjelovanje na manifestacijama u 2022. godini
1. PREDMET JAVNOG POZIVA

Predmet ovoga Javnog poziva je prikupljanje prijava za dodjelu potpora iz Proračuna Osječko-baranjske županije za 2022. godinu za organizaciju i sudjelovanje na manifestacijama na području Osječko-baranjske županije (nastavno: Županija) u 2022. godini.

Potpora iz prethodnog stavka podrazumijeva nepovratna financijska sredstva odobrena iz Proračuna Županije za 2022. godinu.

2. NAMJENA I VISINA MOGUĆE POTPORE

Potpora za organizaciju i sudjelovanje na manifestacijama dodjeljuje se za organizaciju i/ili sudjelovanje na manifestacijama koje su od značaja za razvoj ruralnog turizma i predstavljanje turističkih potencijala Županije, kojima se promiče i predstavlja Županija kao aktivni sudionik u razvoju ruralnog turizma, a osobito za organizaciju i sudjelovanje:

· na sajmovima i izložbama,
· na znanstveno-stručnim skupovima,
· na festivalima, smotrama, natjecanjima i drugim srodnim manifestacijama.
Visina potpora može iznosi do 50% prihvatljivih troškova, a najviše do iznosa od 50.000,00 kuna i može se ostvariti jedanput tijekom proračunske godine.
Prihvatljivim troškovima smatraju se troškovi:
· najma i zakupa prostora,
· kotizacije, uvrštenja u sajamski katalog,
· izrade i prezentacije promidžbenih materijala i proizvoda, osim ako potpora za ove troškove nije ostvarena po drugim osnovama temeljem Odluke o potporama u ruralnom turizmu na području Osječko-baranjske županije,
· i drugi troškovi koji su u neposrednoj vezi s organizacijom i sudjelovanjem na manifestacijama iz točke 2. stavka 1. ovog Javnog poziva.
Potpore se ne dodjeljuju za troškove PDV-a u slučaju da je porezni obveznik upisan u registar obveznika PDV-a i ima pravo na odbitak PDV-a te drugih poreza, carina i drugih srodnih troškova.
U postupku odobravanja potpora primjenjuju se odredbe važeće uredbe Europske unije kojom se uređuju potpore male vrijednosti. 
3. UVJETI ZA PODNOŠENJE PRIJAVA

Pravo prijave za korištenje potpore imaju obiteljska poljoprivredna gospodarstva, obrti i trgovačka društva registrirani za pružanje ugostiteljskih i turističkih usluga u ruralnom turizmu, udruge registrirane za djelatnosti povezane uz selektivne oblike ruralnog turizma i druge fizičke i pravne osobe koje imaju prebivalište odnosno sjedište na području Županije.

Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna i koji nemaju dug prema Županiji.

Potpora se dodjeljuje pod sljedećim uvjetima: 

· da je podnositelj registriran za djelatnosti koja se navodi u prijavi,
· da su troškovi za koje se podnosi prijava plaćeni prije njezinog podnošenja,
· da je manifestacija za koju se traži potpora od značaja za razvoj ruralnog turizma i predstavljanje turističkih potencijala Županije, kojima se promiče i predstavlja Županija kao aktivni sudionik u razvoju ruralnog turizma i
· da su troškovi nastali u razdoblju od 1. studenoga 2021. godine do 31. listopada 2022. godine.
Pravo na podnošenje prijave nemaju podnositelji koji su blokirani, odnosno u stečaju ili u 
postupku predstečajne nagodbe, odnosno koji su u postupku likvidacije. 
4. POTREBNA DOKUMENTACIJA
             Potpore se odobravaju temeljem podnesenih prijava za dodjelu potpora na propisanom obrascu. 

             Podnositelj prijavi za dodjelu potpora mora priložiti sljedeću dokumentaciju:

· popunjen propisan obrazac prijave (ispunjen, ovjeren i potpisan), 
· popunjen obrazac financijskog prikaza troškova,
· dokaz da je podnositelj prijave registriran za djelatnost za koju se navodi u prijavi (izvadak iz trgovačkog suda/obrtnog registra/registra udruga ne stariji od 15 dana – neslužbena kopija/primjerak ili original izvatka; rješenje nadležnog tijela),
· izjavu o korištenim de minimis potporama (udruge ako obavljaju gospodarsku djelatnost),
· izjavu o nepostojanju dvostrukog financiranja,
· preslike računa prihvatljivih troškova,
· dokaz o plaćenim prihvatljivim troškovima,
· potvrdu Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva,

· potvrdu banke o IBAN-u podnositelja prijave i
· privolu za prikupljanje i obradu osobnih podataka.
5. NAČIN, MJESTO I ROK PODNOŠENJA PRIJAVA

Prijavni obrazac, obrazac o korištenim de minimis potporama, obrazac izjave o nepostojanju dvostrukog financiranja i obrazac privole za prikupljanje i obradu osobnih podataka mogu se podići u Upravnom odjelu za turizam, kulturu i sport Osječko-baranjske županije ili na internetskim stranicama Županije www.obz.hr, te se isti s propisanom dokumentacijom dostavlja osobno ili na adresu 
Pisarnica Županije

Županijska 4

31000 Osijek
ili

Upravni odjel za turizam, kulturu i sport
Osječko-baranjske županije
Trg Lava Mirskog 3 a
31000 Osijek
s naznakom 
    „Prijava na Javni poziv za dodjelu potpora za organizaciju

i sudjelovanje na manifestacijama“

Ovaj javni poziv objavljuje se na internetskim stranicama Županije.

Javni poziv je otvoren od 1. lipnja 2022. godine do utroška sredstava planiranih u Proračunu Osječko-baranjske županije za 2022. godinu, a najkasnije do 31. listopada 2022. godine.

Sve informacije mogu se dobiti u Upravnom odjelu za turizam, kulturu i sport Osječko-baranjske županije ili na telefon 031/221-536; 031/221-561.
6. OSTALE INFORMACIJE

Prijave se obrađuju te se o njima odlučuje redoslijedom zaprimanja.
Odluku o dodijeli potpore donosi Župan na prijedlog Povjerenstva za potpore u ruralnom turizmu, koja se objavljuje na internetskim stranicama Županije najkasnije u roku 15 dana od dana njezinog donošenja.
Potpore se dodjeljuju do utroška sredstava planiranih u Proračunu Osječko-baranjske županije za 2022. godinu za tu namjenu, a najkasnije do 31. listopada tekuće godine.
